**Claes Joachim Olsson** (1987–2010) var en soldat i den norske Hæren. Han tjenestegjorde i Telemark bataljon i den norske ISAF-styrken i Afghanistan, hvor han var tilknyttet den norske stabiliseringsstyrken PRT-14 i Meymaneh.

Olsson ble drept den 25. januar 2010 da hans CV9030N stormpanservogn kjørte på en veibombe fire kilometer sørøst for Ghowrmach nord i Afghanistan. Taliban skal ifølge Aftenposten ha tatt på seg ansvaret for hendelsen.

Biografi
--------

Olsson ble født 20. mars 1987 i Lysekil i Sverige, men vokste opp i Gressvik utenfor Fredrikstad i Østfold fylke. I januar 2007 startet han sin tjeneste i Forsvaret ved Panserbataljonen i Indre Troms. Fra september 2008 tjenestegjorde han ved Telemark bataljon.

I desember 2009 ankom Olsson Afghanistan sammen med stabiliseringsstyrken PRT-14, der han tjenestegjorde som vognfører på CV9030F1 stormpanservogn i Meymaneh.

Olsson ble av medsoldater beskrevet som dyktig, og han var godt likt blant medsoldatene. Ifølge kollegene var han omgjengelig, pliktoppfyllende og sosial. Han var lett å bli kjent med og fikk fort tillit blant medsoldatene.

### Dødsfall

Den ødelagte stormpanservognen hvor Olsson var vognfører.
Olsson ble drept den 25. januar 2010 da hans CV9030F1 stormpanservogn kjørte på en veibombe sørøst for Ghowrmach nord i Afghanistan mandag formiddag.

Olsson deltok som vognfører på en CV9030F1 stormpanservogn i en kolonne på 11 kjøretøyer og 40 norske soldater tilhørende infanterienheten fra Telemark bataljon på en operasjon i Ghowrmach-distriktet. Soldatene var på vei for å møte soldater fra den afghanske hæren for å gjennomføre felles patruljer i området. Styrkens oppdrag var å operere som partnere for den afghanske hæren, opprettholde sikkerheten på ringveien som er hovedtrafikkåren i området og å opprettholde ISAFs tilstedeværelse i dette området. Ghowrmach-distriktet er preget av mye aktivitet fra Taliban-opprørere og kriminelle.

Klokken 09:46 lokal tid (06:16 norsk tid) kjørte Olssons stormpanservogn på en nedgravd veisidebombe rundt fire kilometer sørøst for Ghowrmach. Eksplosjonen drepte Olsson momentant og skadet to andre soldater som satt i samme vogn. Kort tid etter eksposjonen ble den avdøde sammen med de to skadde evakuert av stabiliseringsstyrkens helikopter i Meymaneh.

#### Ansvar

Talibans talsmann Zabiullah Mujahid bekreftet at det var Taliban som sto bak veisidebomben som drepte Olsson, som sa at «det eksploderte kjøretøyet ble etterlatt på stedet» av «lokale mujahedin, hellige krigere».

Soldater fra Telemark bataljon står æresvakt.
#### Reaksjoner

Statsminister Jens Stoltenberg sa at «Selv om vi hele tiden vet at dette oppdraget kan være farlig, går tapet av en norsk soldat veldig inn på meg.»

Forsvarssjef general Harald Sunde uttrykte at: «Mine tanker og min dype medfølelse går først og fremst til familien og de nærmeste som i dag har lidd et ubeskrivelig tap. Jeg tenker også på soldatene som ble skadet, avdelingen som har mistet et verdifullt medlem, på medsoldatene som har mistet en venn og på alle norske soldater i Afghanistan som nok en gang blir minnet på oppdragets alvorlighet.»

Hans Majestet Kong Harald V sendte også et kondolansetelegram, hvor han uttrykte sin medfølelse overfor Olssons pårørende. 

Oberstløytnant Rune Solberg, sjef for Telemark Bataljon fra april 2008 til desember 2009, sa at «Vi føler oss sterkt, sterkt involvert i det som har skjedd», og fortsatte med å si at «Vi i TMBN ser på dette som et feigt angrep, utført av usle kryp som ikke har andre midler å ty til enn dette.»

Feltprest Peter Wilhelmsson i Rena leir omtalte Olsson som en «usedvanlig dyktig kriger». Han sa videre at «Det er ikke skryteord, for han var virkelig en bra mann. Han var særdeles pliktoppfyllende og tok stort ansvar både for trening, materiell og kamerater. Han var et veldig godt menneske som delte av seg selv.»

Under forsvarsminister Grete Faremos besøk til Pentagon den 27. januar 2010, benyttet USAs forsvarsminister Robert Gates anledningen ved møtets begynnelse til å uttrykke sin medfølelse med de pårørende og Norge for det tapet er som lidd.

Olsson ble tildelt Forsvarets medalje for falne i strid.

Se også
-------

* Krigen i Afghanistan (2001–2021)
* Nordmenn drept i tjeneste under krigen i Afghanistan (2001–2021)

Referanser
----------

1. 1 2  Trellevik, Amund ; Akerhaug, Lars (25. januar 2010). «Taliban tar på seg ansvaret for bomben som drepte nordmann» **(norsk)**. Aftenposten. Besøkt 26.01.2010. CS1-vedlikehold: Flere navn: forfatterliste (link)
2. 1 2 3  «Navnet på drept norsk soldat offentliggjøres». Forsvaret. 25.01.2010. Arkivert fra originalen 13. februar 2010. Besøkt 25.01.2010.
3. ↑  «Drept soldat beskrives som dyktig og godt likt». Aftenposten. 25.01.2010. Besøkt 25.01.2010.
4. 1 2  «Norsk soldat drept i Afghanistan». Forsvaret. 25.01.2010. Besøkt 25.01.2010. [*død lenke*]
5. 1 2  «Norsk soldat drept av veibombe i Afghanistan». VG. 25.01.2010. Besøkt 25.01.2010.
6. ↑  Bentzrød, Sveinung Berg; Trellevik, Amund (25.01.2010). «- Et feigt angrep utført av usle kryp». Aftenposten. Besøkt 27.01.2010. CS1-vedlikehold: Flere navn: forfatterliste (link)
7. ↑  «Stoltenberg: - Oppdraget kan være farlig». 25.01.2010. Besøkt 27.01.2010.
8. ↑  «En tung dag». 25.01.2010. Besøkt 27.01.2010. [*død lenke*]
9. ↑  Badi, Diana (25.01.2010). «Claes Joachim Olsson (22) drept av veibombe i Afghanistan». Dagbladet. Besøkt 27.01.2010.
10. ↑  Bentzrød, Sveinung Berg (25.01.2010). «Drept soldat skulle ha vært hjemme i Norge». Aftenposten. Besøkt 27.01.2010.
11. ↑  Fosse, Andreas (26.01.2010). «Claes Joachim (22) hedres: «Du vil aldri bli glemt!»». VG. Besøkt 27.01.2010.
12. ↑  Ask, Ole Ask (27.01.2010). «Gates kondolerte Faremo». Aftenposten. Besøkt 27.01.2010.
13. ↑  Tindlund, Tore (03.05.2010). Familien takker Fredrikstad for støtten, Fredriksstad Blad. Besøkt 30. juni 2010.